Ivar Christensen

Ivar Christensen (også skrevet Kristensen) (1922–2010) var en norsk motstandsmann under andre verdenskrig og senere forretningsmann i USA. 

Kristensen ble fengslet i 1942 med 60 andre motstandsfolk etter en opprulling i Kristiansand-området. Han satt fengslet på Grini fra januar 1943 og ble i april 1944 dømt til døden, men senere benådet. Han satt fengslet på Grini til slutten av andre verdenskrig. Han ble intervjuet etter frigjørelsen på Grini og beskrev både tortur og selvmordsforsøk av frykt for å ikke motstå torturen.  

Etter krigen studerte Kristensen i USA, der han også stiftet familie. I noen år arbeidet han i Australia med mottak av europeiske flyktninger som fikk slå seg ned der. Tilbake i USA arbeidet han i kantine- og serviceselskapet Aramark, inntil han i 1972 startet et eget firma som etter hvert drev en rekke restauranter landet over. Selskapet ble solgt i 1991 og hadde da 1800 ansatte.

Kristensen reetablerte og nedla et betydelig arbeid i organisasjonen Leif Ericson Society som arbeidet for å gjøre Leiv Erikssons oppdagelse av Amerika kjent. Dette fikk han i 1997 St. Olavsmedaljen for.

 Referanser 
«Hedret med St. Olavs medalje». Fædrelandsvennen, 9. desember 1997, side 6.
Nekrolog på nettstedet til Grieco Family Funeral Homes; besøkt 16. mai 2021.

 Kilder 
 Nekrolog Aftenposten onsdag 14. juli 2010, side 12 (omtalt som Ivar Christensen)

Kategori:Personer fra Kristiansand kommune
Kategori:Norske gründere
Kategori:Norske motstandsfolk under andre verdenskrig
Kategori:Nordmenn dømt for forbrytelser mot det tyske nazi-regimet
Kategori:Personer dømt til døden
Kategori:Personer som har blitt benådet
Kategori:Migranter til USA

Kategori:St. Olavsmedaljen